Všeobecne záväzné nariadenie
hlavného mesta Slovenskej republiky Bratislavy
č. 5/1994
zo 7. októbra 1994
o poskytovaní dotácií a návratných finančných výpomocí z rozpočtu hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy podľa § 4 ods. 3 písm. a) a § 6 ods. 1 zákona Slovenskej národnej rady č. 369/1990 Zb. o obecnom zriadení, § 11 ods. 5 písm. a) a b) zákona Slovenskej národnej rady č. 377/1990 Zb. o hlavnom meste Slovenskej republiky Bratislave a § 22 ods. 2 zákona Národnej rady Slovenskej republiky č. 567/1992 Zb. o rozpočtových pravidlách Slovenskej republiky v znení neskorších predpisov sa uznieslo na tomto všeobecne záväznom nariadení:

§ 1
Úvodné ustanovenie
Toto všeobecne záväzné nariadenie (ďalej len „nariadenie“) upravuje poskytovanie dotácií a návratných finančných výpomocí z rozpočtu hlavného mesta Slovenskej republiky Bratislavy (ďalej len „hlavné mesto“) právnickým a fyzickým osobám pôsobiacim na území hlavného mesta za predpokladu, že hlavné mesto má na tento účel v rozpočte na príslušný rozpočtový rok vyčlenené finančné prostriedky.

§ 2
Účel poskytovania dotácií a návratných finančných výpomocí
Hlavné mesto môže zo svojho rozpočtu poskytnúť dotáciu alebo návratnú finančnú výpomoc:
a)	na rozvoj a podporu podnikateľských a iných aktivít prospešných pre hlavné mesto,
b)	na činnosť v oblasti školstva, zdravotníctva, sociálnej starostlivosti, kultúry a športu, mestskej hromadnej dopravy, humanitárnych, charitatívnych a občianskych aktivít,
c)	na plnenie samosprávnych funkcií zabezpečovaných jednotlivými mestskými časťami.

§ 3
Podmienky poskytovania dotácií a návratných finančných výpomocí
(1) Právnická a fyzická osoba, ktorá žiada o poskytnutie dotácie alebo návratnej finančnej výpomoci musí predložiť písomnú žiadosť.
(2) Písomná žiadosť musí obsahovať:
a)	názov a adresu žiadateľa, IČO,
b)	bankové spojenie,
c)	v prípade podnikateľského subjektu spôsob vzniku (živnostenský list, zápis v obchodnom registri),
d)	stručnú charakteristiku projektu podnikateľského zámeru, príp. pripravovanej aktivity,
e)	informáciu o doterajšej činnosti a výsledkoch žiadateľa,
f)	výšku požadovanej dotácie alebo návratnej finančnej výpomoci, príp. údaj o predpokladaných nákladoch na usporiadanie aktivity, termín a miesto jej konania,
g)	v prípade podnikateľského zámeru odborný ekonomický predpoklad návratnosti požadovanej dotácie alebo návratnej finančnej výpomoci,
h)	predpokladaný prínos pre hlavné mesto,
i)	podpis oprávnenej osoby.
(3) Právnická a fyzická osoba, ktorá žiada o poskytnutie dotácie alebo návratnej finančnej výpomoci predloží žiadosť Magistrátu hlavného mesta Slovenskej republiky Bratislavy v termínoch do 31. 3., 30. 6. a 30. 9. príslušného roka.
(4) O poskytnutí dotácie nad 100 tis. Sk alebo návratnej finančnej výpomoci nad 1,0 mil. Sk po predchádzajúcom prerokovaní vo finančnej a ďalšej vecne príslušnej komisii Mestského zastupiteľstva hlavného mesta Slovenskej republiky Bratislavy (ďalej len „mestské zastupiteľstvo“) rozhoduje mestské zastupiteľstvo.
(5) O poskytnutí dotácie do 100 tis. Sk alebo návratnej finančnej výpomoci do 1,0 mil. Sk po predchádzajúcom prerokovaní vo finančnej a ďalšej vecne príslušnej komisii mestského zastupiteľstva rozhoduje primátor.

§ 4
Zúčtovanie poskytnutých dotácií a návratných finančných výpomocí
(1) Po rozhodnutí o poskytnutí dotácie uzavrie hlavné mesto s právnickou a fyzickou osobou dohodu alebo zmluvu o účele a podmienkach použitia dotácie a v prípade návratnej finančnej výpomoci aj o termíne jej splatnosti a o zriadení záložného práva.
(2) Právnická a fyzická osoba vykoná ročné zúčtovanie poskytnutej dotácie s rozpočtom hlavného mesta a to do 31. januára nasledujúceho roka, prípadne do 30 dní po ukončení jednorazovej akcie, na ktorú bola dotácia poskytnutá.

§ 5
Sankcie
(1) Právnická alebo fyzická osoba, ktorá použila dotáciu alebo návratnú finančnú výpomoc na iný účel ako bola poskytnutá, je povinná hlavnému mestu dotáciu alebo návratnú finančnú výpomoc vrátiť a zaplatiť penále vo výške 0,5 % z neoprávnene použitej sumy za každý deň od obdržania do vrátenia dotácie alebo návratnej finančnej výpomoci, najviac do výšky dvojnásobku poskytnutej sumy a najmenej 1000 Sk.
(2) V prípade nedodržania dohodnutého termínu splatnosti návratnej finančnej výpomoci je právnická a fyzická osoba povinná zaplatiť hlavnému mestu penále vo výške 0,5 % zo zadržanej sumy za každý deň omeškania.

§ 6
Záverečné ustanovenia
(1) Hlavné mesto si vyhradzuje právo kontroly účelnosti použitia poskytnutých dotácií a návratných finančných výpomocí prostredníctvom Magistrátu hlavného mesta Slovenskej republiky Bratislavy.
(2) Ustanovenia osobitných právnych predpisov o spôsobe nakladania s prostriedkami poskytnutými podľa tohto nariadenia nie sú týmto nariadením dotknuté.1)
(3) Poskytnuté dotácie a návratné finančné výpomoci z rozpočtu hlavného mesta do účinnosti tohto nariadenia sa považujú za poskytnuté v súlade s týmto nariadením.

§ 7
Účinnosť
Toto nariadenie nadobúda účinnosť 26. októbra 1994.

Peter Kresánek v. r.
primátor